text: Jà avoit d'eles demandé
   Cléomadès, et on conté
   Li ot que eles là estoient.
   Joie ont quant Cléomadès voient,
   Et il d'eles refu moult liez.
   Tout maintenant s'est aprochiez
   D'eles, quant il les vit venir ;
   Amiablement conjoïr
   Les sot, et à point aparler.
   Les puceles, sans arrester,
   De leur dame li demanderent,
   Le premier mot k'à lui parlerent,
   Et il de li tant dit leur a
   Que chascune joie mena
   Des nouveles que de li oient.
   PageV02P220
   De tous ceaus qui iluec estoient
   Fist Cléomadès son devoir,
   Ne vous puis pas ramentevoir
   Quan qu'il i ot et dit et fait
   Sans oublia[n]ce et sans mesfait.
   Le roi et sa gent honnora.
   Parmi sa terre les mena
   Si bien, si bel et si à point,
   Que de defaute n'i ot point
   De riens qui montast à honnour.
  